钦定古今图书集成/明伦汇编/氏族典/第606卷 > 《郑樵通志》 > 慕容盛
## 钦定古今图书集成/明伦汇编/氏族典/第606卷 > 《郑樵通志》 > 慕容盛

按《晋书慕容盛载记》：“盛字道运，宝之庶长子也。少沉
敏，多谋略。苻坚诛慕容氏，盛潜奔于冲。俄而冲为段木延所杀，盛间行东归于垂，封长乐公。骁勇刚毅，有
伯父全之风烈。宝即伪位，进爵为王。宝为兰汗所杀，
盛入赴丧，汗迎盛，舍之宫内。慕容奇，汗之外孙也。汗
亦宥之，遂相与谋。盛遣奇起兵于外，攻汗，斩之。以长”
乐王称制，赦其境内，改元曰建平。盛既诛汗，于是僭
即尊位，大赦，改年为长乐。左将军慕容国与殿中将
军秦舆、段赞等谋率禁兵袭盛，事觉，诛之。前将军思
悔侯段玑、舆子兴、赞子泰等因众心动摇，夜于禁中
鼓噪大呼。盛闻变，率左右出战，一贼从暗中击伤盛，
盛死。时年二十九，在位三年。伪谥昭“武皇帝”，墓号“兴
平陵”，庙号“中宗。”